Document ID: 32007D0307

KOMMISSIONENS BESLUTNING
af 25. april 2007
om tilbagetrækning fra markedet af Topas 19/2-raps (ACS-BNØØ7-1) og produkter fremstillet heraf
(meddelt under nummer K(2007) 1809)
(Kun den tyske udgave er autentisk)
(2007/307/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (1), særlig artikel 8, stk. 6, og artikel 20, stk. 6, og
ud fra følgende betragtninger:
(1)
Frø af raps (Brassica napus L. ssp. oleifera) frembragt ved traditionelle krydsninger mellem ikke-genetisk modificeret raps og en rapslinje frembragt ved transformationsbegivenhed Topas 19/2 (ACS-BNØØ7-1) blev godkendt i henhold til Rådets direktiv 90/220/EØF af 23. april 1990 om udsætning i miljøet af genetisk modificerede organismer (2) ved Kommissionens beslutning 98/291/EF af 22. april 1998 om markedsføring af genetisk modificeret vårraps (Brassica napus L. ssp. oleifera) i henhold til Rådets direktiv 90/220/EØF (3) for så vidt angår håndtering i miljøet under import og før og under oplagring og forarbejdning. Direktiv 90/220/EØF er blevet omarbejdet og ophævet ved direktiv 2001/18/EF.
(2)
Godkendelse blev givet på grundlag af udtalelse af 10. februar 1998 fra Den Videnskabelige Komité for Planter, nedsat ved Kommissionens beslutning 97/579/EF (4).
(3)
Der blev markedsført forarbejdet olie af frø af ACS-BNØØ7-1-raps og alle konventionelle krydsninger i henhold til artikel 5 i Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (5).
(4)
ACS-BNØØ7-1-raps og produkter fremstillet heraf er efterfølgende blevet anmeldt af Bayer CropScience AG (i det følgende benævnt »anmelderen«) som eksisterende produkter i henhold til artikel 8, stk. 1, litra a), og artikel 20, stk. 1, i forordning (EF) nr. 1829/2003 (i det følgende benævnt »forordningen«) og indført i EF-registret over genetisk modificerede fødevarer og foderstoffer. Anmeldelsen omfattede fødevarer (forarbejdet olie) fremstillet af frø af ACS-BNØØ7-1-raps og alle konventionelle krydsninger samt foder, der indeholder eller består af eller er fremstillet af ACS-BNØØ7-1-raps for så vidt angår håndtering i miljøet under import og før og under oplagring og forarbejdning.
(5)
Anmelderen af frø af ACS-BNØØ7-1-raps oplyste i et brev til Kommissionen dateret den 15 november 2005, at sorter, der indeholdt denne GMO-begivenhed, ikke længere blev udbudt til salg på verdensplan, og at alle frø på lager blev kaldt tilbage og destrueret efter 2003-salgssæsonen.
(6)
Anmelderen har endvidere over for Kommissionen oplyst, at vedkommende ikke agter at indgive en ansøgning om forlængelse af godkendelsen af ACS-BNØØ7-1-raps i henhold til forordningen i overensstemmelse med henholdsvis artikel 8, stk. 4, første afsnit, artikel 11, artikel 20, stk. 4, og artikel 23 i forordningen. Derfor kan ACS-BNØØ7-1-raps og produkter fremstillet heraf ikke markedsføres i EU efter den 18. april 2007.
(7)
Det er ikke nødvendigt med foranstaltninger for at sikre effektiv tilbagetrækning fra markedet af frø af ACS-BNØØ7-1-raps til dyrkning, da sådanne frø aldrig lovligt har kunnet markedsføres i EU. Eftersom anmelderen standsede salget af frø af ACS-BNØØ7-1-raps efter 2003-såsæsonen, er lagre af produkter fremstillet af ACS-BNØØ7-1-raps blevet opbrugt, og de forventes ikke at forekomme på markedet efter den 18. april 2007. Der kan dog i et vist tidsrum fortsat forekomme ubetydelige spor af genetisk modificeret materiale af ACS-BNØØ7-1-raps i fødevarer eller foder.
(8)
Det er derfor nødvendigt af hensyn til retssikkerheden at indføre en overgangsperiode, hvor fødevarer og foder kan indeholde sådant materiale, uden at det anses for en overtrædelse af forordningens artikel 4, stk. 2, eller artikel 16, stk. 2, hvis forekomsten er utilsigtet eller teknisk uundgåelig.
(9)
Ved fastlæggelsen af grænseværdien og tidsrummet bør der tages hensyn til, hvor lang tid der er behov for, før effekten af den reelle tilbagetrækning af frøene fra markedet mærkes i hele fødevare- og foderkæden. Under alle omstændigheder skal grænseværdien ligge under tærskelværdien for mærkning og sporbarhed på højst 0,9 %, der er fastsat i forordningen, for utilsigtet eller teknisk uundgåelig forekomst af genetisk modificeret materiale i fødevarer eller foder.
(10)
Oplysningerne i EF-registret over genetisk modificerede fødevarer og foderstoffer, jf. forordningens artikel 28, vedrørende ACS-BNØØ7-1-raps bør ændres for at tage hensyn til denne beslutning.
(11)
Anmelderen er blevet hørt vedrørende foranstaltningerne i denne beslutning.
(12)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Forekomst i fødevarer eller foder af materiale, der består af, indeholder eller er fremstillet af ACS-BNØØ7-1-raps, og som er anmeldt i henhold til forordningens artikel 8, stk. 1, litra a), og artikel 20, stk. 1, kan tolereres i fem år efter meddelelsen af denne beslutning, forudsat at:
a)
forekomsten er utilsigtet eller teknisk uundgåelig og
b)
andelen heraf ikke overstiger 0,9 %.
Artikel 2
Oplysningerne i EF-registret over genetisk modificerede fødevarer og foderstoffer, jf. forordningens artikel 28, vedrørende ACS-BNØØ7-1-raps ændres for at tage hensyn til denne beslutning.
Artikel 3
Denne beslutning er rettet til Bayer CropScience AG, Alfred-Nobel-Str. 50, D-40789 Monheim am Rhein, Tyskland.
Udfærdiget i Bruxelles, den 25. april 2007.

Labels: 7
3
17